Document ID: /roh_data/filtered/fineweb-2-filterrobots_roh.jsonl.gz/24874

Las emprimas calculaziuns suenter l'elecziun dal parlament en l'Italia da la dumengia mussan, che las partidas dals populists e da la dretga èn davant. Ellas na cuntanschan dentant betg la maioritad necessaria per furmar ina regenza.
La pli ferma partida pudess esser il moviment da las Tschintg Stailas cun var 33% da las vuschs. L'allianza dal center e la dretga cun l'anteriur primminister Silvio Berlusconi vegn sin radund 36%. Ils Socialdemocrats dal primminister actual Paolo Gentiloni fan mo 18%.
Tar las elecziuns dal senat na sa mussa medemamain nagina clera maioritad. Ils resultats definitivs da las elecziuns talianas spetgan ins en il decurs dal di.
RR novitads 06:00